મોતીભાઈની સૂઝસમજ અને સહાયથી શરૂઆતનાં બે વર્ષ દરમ્યાન જ ગુજરાત રાજ્યમાં લગભગ 400 પુસ્તકાલયો શરૂ થઈ ગયાં. મોતીભાઈ આમ ગુજરાતની પુસ્તકાલય પ્રવૃત્તિના પિતા અને પ્રણેતા બન્યા. અખિલ હિન્દ પુસ્તકાલય પરિષદે 1932માં મોતીભાઈને ‘ગ્રંથપાલ ઉત્તમ પિતામહ’નું બિરુદ આપી તેમનું અભિવાદન કર્યું. આ ઉપરાંત તેમના જીવનનું એક ખૂબ જ મહત્વનું પ્રદાન 1924માં ગુજરાત પુસ્તકાલય સહાયક સહકારી મંડળ લિમિટેડ જેવી પ્રથમ સહકારી સંસ્થાની સ્થાપનાનું છે. આ દ્વારા ગુજરાતભરનાં નાનાં મોટાં પુસ્તકાલયો તેમ જ વાચનાલયો માટે યોગ્ય બજેટ બનાવવું, તેને સારાં પુસ્તકો-સામાયિકોની પસંદગી માટે માર્ગદર્શન આપવું તથા જે તે પ્રકાશન સરળતાથી મળી રહે તે માટે અનેક પ્રકારની સહાય કરવાનો આ સંસ્થાનો ઉદ્દેશ હતો. નાનાં પુસ્તકાલયોને ઘણા પ્રશ્ન હોય છે. દરેક પુસ્તકાલય વિવિધ સમાયિકોનાં લવાજમો ભરે, પ્રકાશકો પાસે પુસ્તકો મંગાવે તો તેના મનીઑર્ડર કે ડ્રાફટ વગેરેના ઘણા ખર્ચા આવે. તેને બદલે આ પુસ્તકાલયો આ સહકારી સંસ્થા દ્વારા આ સઘળો વહીવટ કરે છે જેથી તેમને સારો એવો ફાયદો થાય છે. આ ઉપરાંત આ સંસ્થાએ તેમનાં વહીવટી પત્રકો પણ એકસરખા કરી નાંખ્યા છે. તે પણ સંસ્થા દ્વારા સૌ પુસ્તકાલયોને સસ્તા ભાવે મળે છે અને ગુજરાતભરનાં પુસ્તકાલયોના વહીવટમાં એકસૂત્રતા આવે. નાનાં કેન્દ્રોમાં તો પુસ્તકની પસંદગીનો પણ મોટો પ્રશ્ન હોય છે. પુસ્તકાલયની પ્રવૃત્તિની સારી બાજુની પાછળની બાજુ પણ છે. જો યોગ્ય વાચનને અભાવે અશિષ્ટ વાચન પ્રવેશી જાય તો એટલું જ અહિત થઈ જાય. આ પ્રશ્નોની જવાબદારી પણ આ સંસ્થાએ ઉપાડી લીધી છે. નાનાં પુસ્તકાલયો માટે તે સારી પસંદગીવાળાં પુસ્તકો પણ ચૂંટી કાઢે છે.